Csak egy napig tudta ekézni Karácsonyt a kormánymédia, aztán jött Orbán Viktor
A miniszterelnök bejelentése szembe ment a Nemzeti Népegészségügyi Központ állásfoglalásával.
Alaposan nekimentek a kormányközeli médiumok Karácsony Gergelynek, miután a főpolgármester bejelentette, hogy antigén gyorsteszttel fogják szűrni a pedagógusokat Budapesten.

A Magyar Nemzet dilettánsnak nevezte a főpolgármestert döntése miatt, a 888.hu szerint "mellélőtt”, a Magyar Hírlap és az Origo szerint „csak” téved, Karácsony, mikor ilyen tesztekkel szűri a pedagógusokat. Az írások november 8-án, azaz négy nappal a főpolgármester bejelentése után születtek. A médiumok a Nemzeti Népegészségügyi Központ állásfoglalásával érveltek, amely szerint az antigéntesztek nem váltják ki a PCR-vizsgálatokat és nem használhatók tömeges, közösségi szűrésre sem.

Hétfőn reggel viszont Orbán Viktor az új szigorú korlátozások ismertetése közben elmondta, hogy a tanárokat, óvónőket és bölcsődei dolgozókat is hetente kell tesztelni gyorstesztekkel, "még ha tudják is, hogy ezek 50-60 százalékos" biztonságot jelentenek.

A szokatlan szembenállásra maga a főpolgármester hívta fel a figyelmet, még kollázst is készített a cikkekből.

  Vajon szegény miniszterelnök úr mit fog kapni ezért a propagandamédiától?

  Közzétette: Karácsony Gergely – 2020. november 9., hétfő

Ide kattintva eléri a Nyüzsi további cikkeit, azonnali véleményeket, érdekességeket, szórakoztató mémeket, gif-eket, videókat.
kormánymédia antigénteszt Orbán Viktor pedagógusok Karácsony Gergely